## Naputak o primjeni snižene stope carine pri uvozu opreme, uređaja, aparata i vozila i njihovih dijelova u koje su ugrađeni dijelovi proizvedeni u Republici Hrvatskoj

### NN 94/1996 (8.11.1996.), Naputak o primjeni snižene stope carine pri uvozu opreme, uređaja, aparata i vozila i njihovih dijelova u koje su ugrađeni dijelovi proizvedeni u Republici Hrvatskoj

# **MINISTARSTVO FINANCIJA**

Na temelju članka 8. Zakona o carinskoj tarifi ("Narodne novine", br.
49/96 i 80/96) i točke III. Odluke o sniženju stopa carine za uvoz opreme,
uređaja, aparata i vozila i njihovih dijelova u koje su ugrađeni dijelovi
proizvedeni u Republici Hrvatskoj ("Narodne novine", br. 63/96), ministar
financija u suradnji s ministrom gospodarstva donosi

## **NAPUTAK**

### **O PRIMJENI SNIŽENE STOPE CARINE PRI UVOZU OPREME, UREĐAJA, APARATA I VOZILA I NJIHOVIH DIJELOVA U KOJE SU UGRAĐENI DIJELOVI PROIZVEDENI U REPUBLICI HRVATSKOJ**

1. Pravo na plaćanje carine po sniženoj stopi pri uvozu opreme, uređaja,
aparata i vozila i njihovih dijelova, u koje su ugrađeni dijelovi proizvedeni
u Republici Hrvatskoj, ima trgovačko društvo koje temeljem ugovora o poslovnoj
suradnji uvozi odgovarajući proizvod stranoga sudionika u toj suradnji,
bilo da su izvezeni dijelovi vlastiti proizvod ili proizvod drugoga domaćega
sudionika u toj poslovnoj suradnji, ako se prema propisima o ispravama
koje prate robu pri uvozu ili izvozu izvezeni dijelovi smatraju proizvodom
hrvatskoga podrijetla.

2. Opremom, uređajima, aparatima i vozilima i njihovim dijelovima u
koje su temeljem ugovora o poslovnoj suradnji ugrađeni dijelovi proizvedeni
u Republici Hrvatskoj, smatra se svaki proizvod stranoga sudionika ugovora
o poslovnoj suradnji, koji je prema obilježjima propisanim odgovarajućim
odredbama Carinske tarife (naziv) istovjetan proizvodu u koji se dijelovi
proizvedeni u Republici Hrvatskoj stvarno ugrađuju.

Naziv i tarifni stavak robe koja se uvozi uz sniženu stopu carine utvrđuju
se rješenjem ovlaštene carinarnice o primjeni snižene stope carine (točka
3. stavak 1.)

3. Rješenje o primjeni snižene carinske stope za opremu, odnosno uređaje,
aparate i vozila ili njihove dijelove, u koje su ugrađeni dijelovi proizvedeni
u Republici Hrvatskoj, donosi ovlaštena carinarnica osposobljena za informatičku
obradu izvoznih i uvoznih carinskih deklaracija.

Uz zahtjev za izdavanje rješenja iz stavka 1. ove točke carinski obveznik
podnosi:

a) izvornik ili ovjereni preslik ugovora o poslovnoj suradnji, temeljem
kojega se izvoze dijelovi proizvedeni u Republici Hrvatskoj i ugrađuju
u opremu, odnosno uređaje, aparate i vozila ili njihove dijelove koji se
uvoze,

b) specifikaciju dijelova koji se izvoze, prema tarifnim stavkama i
njihovim skraćenim tehničkim opisom,

c) potvrdu o hrvatskom podrijetlu dijelova koji se izvoze, te

d) specifikaciju opreme, odnosno uređaja, aparata i vozila ili njihovih
dijelova koji se uvoze, prema tarifnim stavkama i s njihovim skraćenim
tehničkim opisom.

4. Prihvaćanjem podnijete uvozne carinske deklaracije ovlaštena carinarnica
rješava o plaćanju carine po sniženoj carinskoj stopi za opremu, uređaje,
aparate, vozila ili njihove dijelove koji se uvoze.

Uz uvoznu carinsku deklaraciju iz stavka 1. ove točke ovlaštenoj carinarnici
podnosi se preslik rješenja o primjeni snižene carinske stope (točka 3.
stavak 1.).

5. Izvozne i uvozne carinske deklaracije, koje se ovlaštenoj carinarnici
podnose pri primjeni članka 8. Zakona o carinskoj tarifi, popunjavaju se
prema propisima o podnošenju isprava u carinskom postupku.

U izvoznoj carinskoj deklaraciji za dijelove hrvatskoga podrijetla koji
se izvoze radi ugradnje u odgovarajući strani proizvod, podnositelj deklaracije:

a) u rubrici 4 pod a) upisuje "Članak 8. ZCT", te

b) u rubrici 41 redni broj pod kojim je rješenje o primjeni članka 8.
Zakona o carinskoj tarifi evidentirano u sustavu za obradu podataka Carinske
uprave.

U uvoznoj carinskoj deklaraciji za opremu, uređaje, aparate ili vozila
i njihove dijelove, u koje su ugrađeni dijelovi proizvedeni u Republici
Hrvatskoj, podnositelj deklaracije:

a) u rubrici 7 pod a) upisuje "Članak 8. ZCT",

b) u rubrici 35 brojku "8", te

c) u rubrici 59 redni broj pod kojim je rješenje o primjeni članka 8.
Zakona o carinskoj tarifi evidentirano u sustavu za obradu podataka Carinske
uprave.

6. Ostvarivanje povlastice iz članka 8. Zakona o carinskoj tarifi prati
carinarnica koja je izdala rješenje o primjeni snižene carinske stope za
opremu, odnosno uređaje, aparate i vozila ili njihove dijelove (članak
3. stavak 1.), putem sustava za obradu podataka Carinske uprave, a po potrebi
i neposrednim uvidom u odgovarajuću poslovnu dokumentaciju korisnika povlastice,
te provedbom drugih mjera carinskoga nadzora.

7. Korisnik povlastice vodi evidenciju o obračunu i naplati carine po
sniženoj stopi, u sadržaju i na način koji omogućava usporedbu podataka
s podacima koji se evidentiraju od strane ovlaštene carinarnice.

U roku 15 dana po isteku kalendarske godine korisnik snižene stope carine
podnosi carinarnici koja je donijela rješenje o primjeni snižene carinske
stope (članak 3. stavak 1.) godišnje izvješće o korištenju povlastice,
koje obuhvaća svodni pregled ostvarenoga izvoza i uvoza prema carinskim
deklaracijama, s podacima o izvršenom plaćanju (obračunu) između sudionika
ugovora o poslovnoj suradnji, te podacima o ostvarenom sniženju carine.

8. Evidenciju o ostvarivanju carinske povlastice sukladno odredbama
ovoga naputka vodi Carinska uprava.

Carinska uprava o ostvarenoj količini i vrijednosti uvoza i izvoza iz
stavka 1. ove točke tromjesečno izvješćuje Ministarstvo gospodarstva i
Hrvatsku gospodarsku komoru.

9. Ostvareni izvoz dijelova proizvedenih u Republici Hrvatskoj i ugrađenih
u odgovarajući strani proizvod sukladno odredbama ovoga naputka, iskazuje
se i obračunava počam od 26. srpnja 1996. godine.

10. Ovaj naputak stupa na snagu osmoga dana od dana objave u "Narodnim
novinama".

Klasa: 413-04/96-01/891
Urbroj: 513-02-02/01-96-3
Zagreb, 25. listopada 1996.

Ministar financija
**mr. Božo Prka,** v. r.

Naputak, NN 94/1996-1867